Is jy een van dié boekwurms?Argieffoto (Foto: Matias North/Unsplash) Boekwurms kan soms ure aaneen in die vreemdste posisies sit-lê en lees, hulle gebruik bykans enige (en dikwels die naaste) voorwerp as boekmerk of om tydelik plek te hou, en tyd is vlietend wanneer die storie ŉ hoogtepunt bereik. Klink dit soos jy, of iemand wat jy ken? Hier is nog ŉ paar gewoontes wat boekwurms het wat nie noodwendig vir ander mense sin maak nie. Dit is vir jou maklik om geleenthede of winskopies van die hand te wys waarvoor jy nie begroot het, of wat nie met jou finansiële doelwitte strook nie. Totdat jy verby ŉ boekwinkel of -uitverkoping stap. Dan is dit asof jou beste voornemens om spaarsamig te wees, die hasepad kies. Jy is oorgehaal om jouself en die winkelassistent te oortuig waarom jy die boek(e) in jou hand nodig het, en jy vergeet gerieflikheidsonthalwe van die stapel boeke wat reeds by die huis wag om gelees te word. Argieffoto (Foto: Karolina Grabowska/Pexels) Ander mense raak meegevoer deur die reuk van kaneel, braaivleis en varsgebakte brood, maar boekwurms raak in vervoering wanneer dit by die reuk van boeke kom; hetsy jy ŉ boek in ŉ tweedehandse winkel optel en die stowwerige reuk diep inasem, en of jy aan ŉ splinternuwe boek ruik wat nog swaar na gom ruik. Jy besef dit mag dalk vir ander mense effens vreemd lyk om jou neus in ŉ boek te steek en in te asem, maar dit is iets wat jy aanhou doen, sonder om te blik of te bloos. Boekwurms het die kuns vervolmaak om te lees terwyl hulle eet, televisie kyk, in die bad ontspan, bestuur (en na ŉ oudioboek luister), of te oefen. Noem iets op en die kans is goed dat lesers waarskynlik klaar ŉ manier gekry het om te lees terwyl hulle besig is om ŉ ander taak uit te voer. Ja, dit is nodig om twee tasse te hê: een vir jou klere en benodigdhede, en ŉ ander een vir jou boeke. Nielesers verstaan dit dalk nie, maar jy weet hoe belangrik dit is om altyd voorbereid te wees, en om voorbereid te wees beteken om altyd ŉ verskeidenheid leesstof byderhand te hê. Foto bloot ter illustrasie. (Foto: Megan Swart/Maroela Media) Soos wat ander mense na flieks en televisiereekse kyk om te ontvlug, het boekwurms leesstof wat vir hulle troos bied. Miskien is dit ŉ gunstelingboek wat jy van begin tot einde herlees, of dalk is dit tonele uit verskillende boeke wat vir jou daardie gevoel van troos laat ervaar. Is jy ook een van daardie lesers wat dit nie kan weerstaan om verskillende uitgawes van dieselfde boek te hê nie? Jou opgewondenheid bereik ongekende vlakke – soos dié van ŉ kind in ŉ lekkergoedwinkel – wanneer daar ŉ versamelaarsuitgawe of nuwe omslag van jou gunstelingboek uitgegee word. Jy wil dit summier aanskaf en by jou boekversameling voeg. Bronne: Bustle, Bookstr